Predkladacia správa
Vecný zámer zákona o ochrane práv spotrebiteľa na finančnom trhu sa predkladá na základe úloh podľa bodu B.1 až B4  uznesenia vlády SR č. 624 z 1. augusta 2007, ktorým bola schválená Koncepcia ochrany spotrebiteľa v oblasti finančných služieb, zabezpečenia finančného vzdelávania a regulácie sprostredkovateľskej činnosti a poradenskej činnosti na finančnom trhu. 
Cieľom zákona o ochrane práv spotrebiteľa na finančnom trhu bude vytvorenie legislatívneho rámca potrebného na vytvorenie komplexného inštitucionálneho systému ochrany spotrebiteľa, ktorý zabezpečí rovnováhu medzi ochranou záujmov finančných inštitúcií a férovej hospodárskej súťaže na strane jednej a ochranou spotrebiteľa finančných služieb na strane druhej.
Inštitucionálny systém ochrany spotrebiteľa na finančnom trhu predstavuje komplexný súbor inštitúcií na ochranu práv a oprávnených záujmov spotrebiteľov, ktorí vstúpili alebo potenciálne môžu vstúpiť do vzťahov s finančnými inštitúciami poskytujúcimi na finančnom trhu svoje služby. Ide tak o nové inštitúcie, ktorých vznik zákon predpokladá, ako aj o už existujúce inštitúcie, ktoré sa včlenia do systému.
Súčasťou navrhovaného systému ochrany spotrebiteľa budú 
a)	úrad finančného ombudsmana ako inštitúcia zriadená na účel zabezpečenia efektívneho mimosúdneho rozhodovania sporov zo zmluvných vzťahov medzi klientom a finančnou inštitúciou,
b)	akadémia finančného vzdelávania ako inštitúcia na zabezpečovanie, koordináciu a metodické riadenie finančného vzdelávania,
c)	Fond ochrany vkladov a Garančný fond investícií, ktoré už v súčasnosti sústreďujú peňažné príspevky bánk a poskytovateľov investičných služieb za účelom poskytovania náhrad za nedostupné vklady a majetok klientov a tiež prípadné ďalšie fondy náhrad pre príslušné oblasti finančného trhu, ak ich zriadenie ustanoví zákon; takýmto fondom by mohol byť v budúcnosti napríklad garančný fond v oblasti poistenia.
Systém ochrany spotrebiteľa na finančnom trhu by mal mať zákonom ustanovené dostatočné právomoci na to, aby bol schopný ochranu spotrebiteľa zaručiť. Podobne ako je to v prípade orgánu dohľadu nad finančným trhom, aj systém ochrany spotrebiteľa na finančnom trhu by mal byť pri zabezpečovaní svojich funkcií nezávislý od štátnych orgánov, orgánov samosprávy, politických strán a finančných inštitúcií so zodpovednosťou len voči svojim kontrolným orgánom a primeranej verejnej kontrole. Preto tento zámer predpokladá, že nad celým systémom by mal byť zriadený spoločný nezávislý, kontrolný, strategický a koordinačný orgán, ktorému budú tiež zverené niektoré riadiace funkcie.
Predkladaný materiál obsahuje východiská pre vypracovanie vecného zámeru zákona o ochrane spotrebiteľa na finančnom trhu, prehľad súčasnej právnej úpravy v Slovenskej republike a očakávaný vývoj v komunitárnom práve, vecný popis navrhovaného systému ochrany spotrebiteľa a možné zdroje jeho financovania ako aj hlavné tézy navrhovaného zákona o ochrane spotrebiteľa na finančnom trhu.
Vyhodnotenie finančných, ekonomických, environmentálnych vplyvov, vplyvov na zamestnanosť a podnikateľské prostredie, ako aj zlučiteľnosti návrhu s právom Európskej únie je uvedené v prílohách k materiálu. 
Návrh vecného zámeru zákona je v súlade s Ústavou Slovenskej republiky, ostatnými zákonmi a všeobecne záväznými právnymi predpismi, ako aj s medzinárodnými zmluvami, ktorými je Slovenská republika viazaná.

Návrh vecného zámeru zákona o ochrane práv spotrebiteľa na finančnom trhu nepredpokladá zvýšené dopady na rozpočet verejnej správy.

Návrh vecného zámeru zákona bol predmetom medzirezortného pripomienkového konania, pričom akceptované pripomienky sú zapracované v predloženom návrhu vecného zámeru zákona a vyhodnotenie pripomienkového konania je uvedené v časti „Vyhodnotenie pripomienkového konania“. 

Návrh vecného zámeru zákona sa predkladá na rokovanie vlády Slovenskej republiky bez rozporov.